Finansiële bestuurder ‘swaar gevonnis’ vir bedrog(Argieffoto) ŉ Man het Woensdag in Port Elizabeth se gespesialiseerde handelsmisdaadhof verskyn op talle aanklagtes van bedrog van meer as R2 miljoen. Jaco Scheepers (43), ŉ voormalige finansiële bestuurder by Shopfit National, het skuldig gepleit en is 12 jaar tronkstraf opgelê. Shopfit National is deel van die Shopfit-groep wat spesialiseer in grootmaatvervaardiging, winkelgoederevervaardiging en kleinhandelkonsepte. Die direktoraat vir prioriteitsmisdaadondersoeke (die Valke) se kommersiële misdaadondersoekspan het bewys dat Scheepers tussen Maart 2017 en April 2019 fiktiewe verskafferfakture uitgereik het, waarna die geld na sy persoonlike bankrekening oorgeplaas is. Altesaam 32 elektroniese fondsoorplasings is gedoen, wat sy werkgewer R2 038 584 uit die sak gejaag het. Brig. Bongani Maqashalala, waarnemende provinsiale hoof van die Valke in die Oos-Kaap, het die ondersoekspan sowel as die vervolgingspanne bedank vir die uitspraak. “Ons glo dat hierdie vonnis ŉ boodskap aan witboordjiemisdadigers sal stuur en dat die vonnis as ŉ afskrikmiddel vir ander sal dien,” het Maqashalala gesê.